b'\n_START_ARTICLE_\nJara gospoda\n_START_SECTION_\nVsebina povesti\n_START_PARAGRAPH_\nDogajanje je postavljeno v vas Groblje, pode\xc5\xbeelski trg, kamor pride nov sodnik Andrej Vrbanoj, za katerega v kr\xc4\x8dmi pravijo, da je fin mo\xc5\xbe, za povrhu pa \xc5\xa1e neo\xc5\xbeenjen. Adjunkt Pavel in notar Valentin sodnika poznata \xc5\xa1e iz dija\xc5\xa1kih let. Pred 15 leti sta z Vrbanojem na nekem izletu do\xc5\xbeivela neljub dogodek v ljubezenski igri z u\xc4\x8diteljico Orlovo Julko. Ljubosumen Andrej je napadel Pavla, ki je \xc5\xa1el z Julko, ona pa je potem \xc5\xa1la z drugim._NEWLINE_Novega sodnika vsi va\xc5\xa1\xc4\x8dani prijazno sprejmejo, posebno Pavel in Valentin. Novi sodnik Andrej se nastani v Kra\xc4\x8devi gostilni, kjer stre\xc5\xbee An\xc4\x8dka - Kra\xc4\x8deva rejenka. Mnogim je v zabavo, med drugimi se tudi Pavel rad \xc5\xa1ali z njo. Vendar pa mu ne pride niti na misel, da bi se z njo o\xc5\xbeenil, \xc5\xbee zaradi njene izobra\xc5\xbeenosti. Novi sodnik se z An\xc4\x8dko \xc4\x8dez pol leta poro\xc4\x8di. Vendar zakon ni sre\xc4\x8den. Pavel zaradi nekak\xc5\xa1nega rivalstva z Andrejem za\xc4\x8dne osvajati An\xc4\x8dko. An\xc4\x8dka za\xc4\x8dne varati Vrbanoja, vendar pa on, zaradi prezaposlenosti, ne opazi. Iz anonimnega pisma, ki so ga spisale tr\xc5\xa1ke gospe, Andrej izve za \xc5\xbeenino nezvestobo. Vrbanoj zapusti An\xc4\x8dko in Groblje, za tem pa An\xc4\x8dko zapusti tudi Pavel. _NEWLINE_Deset let kasneje je Pavel sodnik nekje na \xc5\xa0tajerskem, Vrbanoj pa svetovalec v nekem manj\xc5\xa1em mestu v okro\xc5\xbeju. Zaradi prosja\xc4\x8denja pred Pavla pripeljejo iz\xc4\x8drpano \xc5\xbeensko, v kateri prepozna An\xc4\x8dko in se zave svoje krivde. Kljub vsemu jo po zakonu obsodi na tri dni zapora. An\xc4\x8dka po dveh dneh umre. Na pogreb gre samo Pavel.\n_START_SECTION_\nAnaliza povesti\n_START_PARAGRAPH_\nV povesti je predstavil podobo malome\xc5\xa1\xc4\x8danstva. Malome\xc5\xa1\xc4\x8danstvo opisuje kot zdolgo\xc4\x8daseno, ravnodu\xc5\xa1no, zavistno in du\xc5\xa1evno revno. V ospredje povesti je postavil predvsem tr\xc5\xa1ke izobra\xc5\xbeence (sodnik, notar in adjunkt), s katerimi je hotel prikazati mlade, ki gredo \xc5\xa1tudirat s kar najbolj\xc5\xa1imi nameni in veliko upanja, da bodo \xc5\xbeeleno izobrazbo dosegli, vendar se v novem svetu, v katerega so postavljeni, kmalu izgubijo in ostanejo brez volje za dosego ciljev, ki so si jih na za\xc4\x8detku bili zadali. Obenem pa jih svet zabave povle\xc4\x8de za seboj in jim tak\xc5\xa1en na\xc4\x8din \xc5\xbeivljenja kaj kmalu postane vsakdanji. Povest kot kritika malome\xc5\xa1\xc4\x8danstva, pa je po drugi strani tudi pripoved o nesre\xc4\x8dnem koncu ljubezni, ki je povezana z zakonolomom in povzpetni\xc5\xa1tvom._NEWLINE_Tako je Kersnik v povest vpeljal poeti\xc4\x8dni realizem, za katerega je zna\xc4\x8dilno, da prikazuje stvarnost tak\xc5\xa1no kot je, vendar hkrati vsebuje tudi idealne poglede na \xc5\xbeivljenje. Pridevnik jara pomeni \xc5\xbeito, ki se seje spomladi in zelo rado pozebe. Fraza jara gospoda pa ozna\xc4\x8duje gospodo, ki se iz nizkega dru\xc5\xbebenega razreda povzpne do blagostanja, v navadah pa posnema me\xc5\xa1\xc4\x8dane, pri \xc4\x8demer ni najbolj uspe\xc5\xa1na. _NEWLINE_Jara gospoda je za\xc4\x8dela izhajati leta 1893 v Ljubljanskem zvonu. Iz\xc5\xa1la je v dvanajstih nadaljevanjih. Med bralci je bila dobro sprejeta, saj je prejela pozitivne kritike, med doma\xc4\x8dini pa je bilo druga\xc4\x8de, saj so zaradi resni\xc4\x8dnega ozadja povest prepoznali, kar je povzro\xc4\x8dilo precej razburjenja med njimi.\n_START_SECTION_\nJara gospoda kot mladinsko delo\n_START_PARAGRAPH_\nJara gospoda bi lahko uvrstili med mladinska dela, saj v knjigi najdemo veliko tem, ki so povezana z mladino. V knjigi se poleg ljubezenskih zapletov sre\xc4\x8damo tudi z \xc5\xbeivljenjem mladih oseb ter njihovimi te\xc5\xbeavami, kar pritegne mladinske bralce k branju. Mladi bralci lahko skozi zgodbo spoznavajo preteklost, kako so v tistih \xc4\x8dasih \xc5\xbeiveli mladi in se spopadali s te\xc5\xbeavami. V knjigi je izpostavljeno predvsem \xc5\xbeivljenje treh glavnih oseb: sodnika Andreja, to\xc4\x8dajke An\xc4\x8dke in adjunkta Pavla. \xc5\xbde kot mladi so morali oditi od doma, poleg tega sta Andrej in An\xc4\x8dka brez star\xc5\xa1ev in tako sta bila primorana poskrbeti za lastno pre\xc5\xbeivetje. Danes vemo, da mladi dolgo \xc5\xbeivijo pri star\xc5\xa1ih, preden se osamosvojijo, prav tako pa jih star\xc5\xa1i finan\xc4\x8dno podpirajo. Delo govori tudi o \xc5\xa1tudiju in \xc5\xbeivljenju ob njem, kako gre ve\xc4\x8dina mladih \xc5\xa1tudirat z velikimi upi, a jih veliko podle\xc5\xbee svetu zabave in padejo v svet, katerega prej niso poznali; in ta svet je lahko za njih tudi poguben._NEWLINE_Jara gospoda ni le zgodba o \xc5\xbeivljenju, ampak je tudi zgodba, polna ljubezenskih zapletov. Skozi celotno zgodbo sta v zaplete vpleteni glavni knji\xc5\xbeevni osebi, sodnik Andrej Vrbanoj in adjunkt Pavel. Prvi ljubezenski zaplet se zgodi na izletu z u\xc4\x8diteljico Julko Orlovo, ki je v\xc5\xa1e\xc4\x8d tako Andreju kot tudi Pavlu. Oba si \xc5\xbeelita njene pozornosti. Pavel ho\xc4\x8de Andreju speljati Julko, ta pa ga zaradi svoje ljubosumnosti napade. Julka jima uide z drugim. Ta zaplet bi lahko primerjali z dana\xc5\xa1njim \xc4\x8dasom, saj se \xc5\xa1e danes dogajajo podobne stvari, ko fantje eden drugemu na razli\xc4\x8dne na\xc4\x8dine speljujejo dekleta in velikokrat se na koncu zgodi, da se dekle ne odlo\xc4\x8di za nikogar._NEWLINE_V ve\xc4\x8djem delu zgodbe pa je predstavljen ljubezenski trikotnik med Andrejem, An\xc4\x8dko in Pavlom. Andrej se kmalu po prihodu v Groblje zaljubi v An\xc4\x8dko in se z njo poro\xc4\x8di. Njun zakon ni sre\xc4\x8den, Andrej pa za\xc4\x8dne zahajati k Julki. Tako si An\xc4\x8dkino ranjeno srce \xc5\xbeeli tola\xc5\xbebe, ki pa jo poi\xc5\xa1\xc4\x8de pri adjunktu Pavlu. Ko Andrej iz anonimnega pisma izve, da ga An\xc4\x8dka vara, jo zapusti, kmalu zatem pa jo zapusti tudi Pavel. Pisatelj ho\xc4\x8de prikazati kak\xc5\xa1ne posledice lahko pusti nepremi\xc5\xa1ljeni zakon, saj sta tako Andrej kot tudi Pavel An\xc4\x8dko zaradi svojih lastnih interesov socialno in tudi du\xc5\xa1evno uni\xc4\x8dila.\n_START_SECTION_\nAndrej Vrbanoj\n_START_PARAGRAPH_\nZaposlen kot sodnik v Grobljah. Ve\xc4\x8dina tamkaj\xc5\xa1njih ljudi ga ima za nerodnega \xc4\x8dloveka. O nasprotnem spolu ne ve kaj dosti, zato se kaj kmalu poro\xc4\x8di z An\xc4\x8dko. Glavni razlog njegove poroke je ugled, ki bi ga lahko kot poro\xc4\x8den mo\xc5\xa1ki u\xc5\xbeival \xc5\xa1e ve\xc4\x8d. Druga\xc4\x8de velik, mo\xc4\x8dan mo\xc5\xa1ki, s svojim resnim vedenjem daje vtis pomembne osebe. Andrej izhaja iz kme\xc4\x8dkega stanu, ki pa se je s svojo izobrazbo povzpel nekoliko vi\xc5\xa1je. Velja za naivnega \xc4\x8dloveka, ki se podreja predvsem javnemu mnenju.\n_START_SECTION_\nPavel\n_START_PARAGRAPH_\nBil je Andrejev so\xc5\xa1olec \xc5\xa1e iz dija\xc5\xa1kih let. Prikazan je kot resen, prera\xc4\x8dunljiv, a nekoliko preve\xc4\x8d \xc4\x8dustven \xc4\x8dlovek, saj ga njegova \xc4\x8dustvenost pripeljale do nenehnih sporov z Andrejem. Njegova prera\xc4\x8dunljivost se poka\xc5\xbee predvsem v odnosu do An\xc4\x8dke, saj v njej vidi mo\xc5\xbenost po ma\xc5\xa1\xc4\x8devanju zoper Andreja. Ker zna ravnati z \xc5\xbeenskami, si An\xc4\x8dko omisli kot ljubico in jo vseskozi zapeljuje, obenem pa mu je po godu, da se igra s sodnikovo \xc5\xbeeno, vendar z zakonolomom An\xc4\x8dko pahne na socialno dno.\n_START_SECTION_\nAn\xc4\x8dka\n_START_PARAGRAPH_\nJe glavna \xc5\xbeenska oseba v povesti. Je \xc4\x8drnolasa, vitka deklica, \xc5\xbeivega vedenja. An\xc4\x8dki so v rosnih letih umrli star\xc5\xa1i, zato \xc5\xbeivi v Kra\xc4\x8devi kr\xc4\x8dmi in je tako doma\xc4\x8da h\xc4\x8di kot dekla, rejenka in to\xc4\x8dajka, saj je o\xc4\x8de Kra\xc4\x8da njen daljni sorodnik. Ker prihaja iz ni\xc5\xbejega stanu, je \xc5\xbeeljna lep\xc5\xa1ega \xc5\xbeivljenja, kar je tudi njen razlog za poroko z Andrejem, kar jo povzdigne vi\xc5\xa1je po dru\xc5\xbebeni lestvici. An\xc4\x8dka se v svojem zakonu po\xc4\x8duti zanemarjeno, kar jo pripelje do pre\xc5\xa1u\xc5\xa1tva s Pavlom.'